Dringende bloedtekort in Wes-KaapFoto bloot ter illustrasie. (Unsplash) Die Wes-Kaapse premier Alan Winde het Dinsdag ’n beroep op Wes-Kapenaars gedoen om dringend bloed te skenk. Die Wes-Kaapse Bloeddiens het tans ŉ groot tekort aan bloed en het net een dag se voorraad vir die O-bloedgroep oor. Volgens Marike Gevers, woordvoerder by dié bloeddiens, is daar verskeie redes vir die lae voorraad. Sy sê die bloeddiens sukkel die afgelope ruk om sy teiken van 700 eenhede bloed per dag te behaal. “Die ideaal is om altyd genoeg voorraad vir minstens vyf dae te hê, maar ons sukkel om daarby uit te kom. “Wanneer daar ŉ tekort aan voorraad van een bloedgroep is, plaas dit ook druk op ander bloedgroepe. Ons het net een dag se voorraad oor vir die O-bloedgroep en twee dae vir die B- en A-bloedgroep.” Gevers sê minder mense het oor die afgelope ruk bloed geskenk, onder meer oor die baie vakansiedae wat daar in April was. “Dis natuurlik ook winterseisoen. Mense kan nie bloed skenk as hulle griep of verkoue het nie.” Winde sê daar is terselfdertyd ŉ toenemende vraag na bloed om oortappings binne die gesondheidsorgstelsel te doen. “Deur bloed te skenk, kan jy tot drie mense se lewens red. Die bloed wat jy vandag skenk, kan mense help wat ernstige en traumatiese beserings opgedoen of geboorte geskenk het, aan bloedarmoede ly of bloedafwykings het, asook mense wat behandeling vir kanker ontvang.”